NARIADENIE KOMISIE (ES) č. 1128/2006
z 24. júla 2006
o štádiu obchodovania, na ktoré sa vzťahuje priemerná cena jatočne opracovaných tiel ošípaných
(Kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom (1), a najmä na jeho článok 4 ods. 6,
keďže:
(1)
Nariadenie Komisie (EHS) č. 3537/89 z 27. novembra 1989 o štádiu obchodovania, na ktoré sa vzťahuje priemerná cena jatočne opracovaných tiel ošípaných (2), bolo podstatným spôsobom zmenené a doplnené (3). V záujme jasnosti a prehľadnosti by sa malo toto nariadenie kodifikovať.
(2)
Reprezentatívne trhy pre každú krajinu pozostávajú zo všetkých trhov uvedených v prílohe I k nariadeniu Komisie (ES) č. 908/2006 (4).
(3)
V zmysle nariadenia (EHS) č. 2759/75 by sa mala stanoviť vážená priemerná cena jatočných tiel ošípaných na reprezentatívnych trhoch Spoločenstva, aby bolo možné vyhodnotiť, či vzhľadom na situáciu na trhu je potrebné prijať intervenčné opatrenia.
(4)
Na určenie priemernej ceny jatočných tiel ošípaných by mali byť k dispozícii porovnateľné ceny v Spoločenstve. V tejto súvislosti by sa mala použiť jednotná kvalita jatočných tiel ošípaných zodpovedajúca štandardnej kvalite uvedenej v článku 4 ods. 1 nariadenia (EHS) č. 2759/75 a presne definované štádium marketingu. Keďže jatočné telá ošípaných sa zvyčajne predávajú na úrovni bitúnkov, toto štádium by sa malo považovať za marketingové.
(5)
Ceny jatočných tiel ošípaných sa na celom území Spoločenstva stanovujú podľa stupnice Spoločenstva na klasifikáciu jatočne opracovaných tiel ošípaných ustanovenej nariadením Rady (EHS) č. 3220/84 (5) a podľa podrobných pravidiel jeho uplatňovania ustanovených nariadením Komisie (EHS) č. 2967/85 (6).
(6)
Je potrebné prijať nariadenie, ktoré by zahŕňalo všetky pravidlá pre štádium marketingu, na ktoré sa vzťahuje priemerná cena jatočných tiel ošípaných.
(7)
Opatrenia stanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
1. Cena jatočných tiel ošípaných na trhu Spoločenstva, na ktorú sa vzťahuje článok 4 ods. 2 nariadenia (EHS) č. 2759/75, sa určí na základe cien pri vstupe na bitúnok s odpočítaním dane z pridanej hodnoty zaplatenej dodávateľom živých ošípaných.
2. Ceny uvedené v odseku 1 zahŕňajú hodnotu nespracovaných vedľajších jatočných produktov a zvieracích zvyškov a uvádzajú sa v prepočte na 100 kg jatočných tiel ošípaných po vychladnutí:
-
upravených v súlade s referenčnou úpravou ustanovenou článkom 2 ods. 1 nariadenia (EHS) č. 3220/84
a
-
odvážených a klasifikovaných na hákoch na bitúnku, pričom zaznamenaná hmotnosť sa prepočíta na hmotnosť jatočného tela po vychladnutí v súlade s metódami ustanovenými v článku 2 nariadenia (EHS) č. 2967/85.
Článok 2
1. Trhová cena jatočných tiel ošípaných v členskom štáte sa rovná priemeru cien jatočných tiel ošípaných zaznamenaných na trhoch alebo v centrách cenového monitoringu členského štátu, ktorý sa uvádza v prílohe I k nariadeniu (ES) č. 908/2006.
2. Cena, na ktorú sa vzťahuje odsek 1, sa určí na základe zaznamenaných cien jatočných tiel s hmotnosťou:
-
od 60 kg do menej ako 120 kg triedy kvality E,
-
od 120 kg do menej ako 180 kg triedy kvality R.
Voľba hmotnostných kategórií a ďalšie nasledujúce váženia sa ponechávajú v pôsobnosti dotknutého členského štátu, členský štát o nich informuje Komisiu.
Článok 3
Nariadenie (EHS) č. 3537/89 sa ruší.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe II.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. júla 2006